ሴት መምህራንን በመደገፍ የአገሪቱን ብልጽግና እውን ማድረግ እንደሚገባ ተገለጸ
 አዲስ አበባ ፡- ትውልድን በመቅረጽና በማነጽ ጉልህ ሚና ያላቸውን ሴት መምህራንን በማገዝ የአገሪቱን ብልጽግና
እውን ማድረግ እንደሚገባ የኢትዮ ቴሌኮም ዋና ሥራ አስፈጻሚ አስታወቁ፡፡ ለምስጉን ሴት መምህራንም እውቅና ተሰጥቷል፡፡ ዋና ሥራ አስፈጻሚዋ ወይዘሪት ፍሬሕይወት
ታምሩ የዘንድሮውን የዓለም አቀፍ የሴቶች ቀን በዓልን ምክንያት በማድረግ ትናንት በሃያት ሪጀንሲ ኢንተርናሽናል ሆቴል በተዘጋጀ
የእውቅና ፕሮግራም ላይ እንደተናገሩት፤ በትምህርት ዘርፍ የሚደረገውን ጥረት ኩባንያው ያግዛል:: በዓለም አቀፍ ደረጃ ለ109ኛ ጊዜ
፣በኢትዮጵያ ደግሞ ለ44ኛ ጊዜ የሚከበረውን የሴቶች ቀን መሰረት በማድረግ በመላው አገሪቱ በመንግሥት ሁለተኛ ደረጃ ትምህርት ቤቶች
የሚገኙ ሴት መምህራን ትውልድን በመገንባት ሂደት ላበረከቱት አስተዋጽኦ ዋና ሥራ አስፈጻሚዋ ምስጋናቸውን ችረዋል፡፡ ሴቶች ድርብርብ
ኃላፊነትን በብቃት የሚወጡና በአገር የትውልድ ማነጽ ሂደትም ቀላል የማይባል ሚና የሚያበረክቱ መሆናቸውን ዋና ሥራ አስፈጻሚዋ ጠቅሰው፣
ልፋታቸው ሊቆጠር፣ ምስጋና እና እውቅና ሊሰጣቸው ይገባል ሲሉ አስገንዝበዋል፡፡ ኩባንያቸውም እንደዚህ ዓይነት ማህበራዊ
ኃላፊነቶች በመወጣት በኩል ተግቶ እየሰራ እንደሚገኝ ተናግረው፣ሴት መምህራን ከዘመኑ ጋር የሚራመድ በዲጂታል ቴክኖሎጂ የተደገፈ
መረጃ አግኝተው በእውቀት፣በክህሎት እና በአመለካከት የዳበረ ብቁ ትውልድ ማፍራት እንዲችሉ ሁኔታዎችን እያመቻቸ እንደሆነም ገልጸዋል፡፡
በዚሁ መሰረት ኢትዮ ቴሌኮም በመላው
አገሪቱ የመንግሥት ሁለተኛ ደረጃ ትምህርት ቤቶች ውስጥ በማስተማር ላይ ለሚገኙ 20 ሺ 477 ሴት መምህራን ከየካቲት 29 ቀን
2012 ዓ.ም ጀምሮ ለሶስት ተከታታይ ወራት የሚቆይ በየወሩ የአንድ ጊጋ ባይት ኢንተርኔት፣ 200 ደቂቃ የአገር ውስጥ ድምጽ ጥሪ
እና 200 የአገር ውስጥ አጭር የጽሁፍ መልዕክት በስጦታ ማበርከቱን አስታውቀዋል፡፡ እንደ ዋና ሥራ አስፈጻሚዋ ገለጻ፤ኢትዮ ቴሌኮም በመላው አገሪቱ ከሚገኙ ሶስት ሺ 550 የመንግሥት
ሁለተኛ ደረጃ ትምህርት ቤቶች በበጀት ዓመቱ የመጀመሪያው ወሰነ ትምህርት(ሴሚስተር) የላቀ አፈጻጸም ካስመዘገቡ ምስጉን ሴት መምህራን
መካከል ዕድለኞችን በእጣ በመለየት 50 ላፕቶፓች፣እና 200 ስማርት የሞባይል ቀፎዎች በሽልማት ሰጥቷል፡ ፡ ለስጦታዎቹ በአጠቃላይ
ከ18 ሚሊዮን ብር በላይ ገንዘብ እንደወጣባቸውም ተገልጿል፡፡ ከአዲስ አበባ ጠመንጃ ያዥ ትምህርት ቤት የመጡትና ለ30 ዓመታት በማስተማር ላይ የሚገኙት ወይዘሮ
ተናኘ መኮነን በበኩላቸው፣ እንዲህ አይነት ሴቶችን በተለይም ሴት መምህራንን የሚያተጋ ፕሮግራም መካሄዱ ሌሎች ኃላፊነቶችን ለመቀበል
እንደሚያነሳሳ ገልጸዋል፡፡ ሌሎች መስሪያ ቤቶችም የኢትዮ ቴሌኮምን አርዓያነት ያለው ተግባር በማስፋት መምህራን በተለይም እናቶች፣እህቶች
እና ሚስቶች ለሆኑት ሴቶች ዘርፈብዙ ውለታቸውን በመቁጠር ምስጋና እና እውቅና ቢሰጧቸው ለሀገር ግንባታው በእጅጉ እንደሚጠቀም አስረድተዋል፡፡
ኢትዮ ቴሌኮም
ማህበራዊ ኃላፊነትን በመወጣት በኩል በ2012 ዓ.ም ለአራት ሺህ ችግር ላለባቸው የዩኒቨርሲቲ ተማሪዎች በየወሩ አራት መቶ ብር
፣በዝቅተኛ ኑሮ ለሚገኙ 100 ሴቶች የፋሽን ዲዛይን የትምህርት እድል እና ለአምስት ሺ116 ተማሪዎች ቦርሳና ዩኒፎርም እንዲሁም
የምገባ ድጋፎች ማድረጉ ተጠቅሷል፡፡አዲስ ዘመን የካቲት 28 ቀን 2012 ዓ ም ሙሐመድ ሁሴን